钦定古今图书集成/明伦汇编/官常典/第728卷 > 李庭芝
## 钦定古今图书集成/明伦汇编/官常典/第728卷 > 李庭芝

按《宋史》本传：“庭芝，字祥甫，其先汴人，十二世同居，号
义门李氏，后徙随之应山县。金亡，襄、汉被兵，又徙随，
然特以武显。庭芝生时，有芝产屋楝，乡人聚观，以为
生男祥也，遂以名之。少颖异，日能诵数千言，而智识
恒出长老之上。王旻守随，庭芝年十八，告其诸父曰：
‘王公贪而不恤下，下多怨之，随必乱，请徙家德安以’”
避诸父。勉强从之。未浃旬，旻果为部曲挟之以叛，随
民死者甚众。嘉熙末，江防甚急，庭芝得乡举不行，以
策干荆帅孟珙，请自效。珙善相人，且夜梦车骑称李
尚书谒己，明日，庭芝至，珙见其魁伟，顾诸子曰：“吾相
人多，无如李生者，其名位当过我。”时四川有警，即以
庭芝权施之建始县。庭芝至，训农治兵，选壮士杂官
军教之，期年，民皆知战守，善驰逐，无事则植戈而耕，
兵至则悉出而战。夔帅下其法于所部行之。淳祐初，
始去。举进士中第，辟珙幕中，主管机宜文字。珙卒，遗
表举贾似道自代，而荐庭芝于似道。庭芝感珙知己，
扶其柩葬之兴国，即弃官归，为珙行三年丧。似道镇
京湖，起为制置司参议，移镇两淮。与似道议，栅清河
五河口，增淮南烽百二十。继知濠州，复城荆山以备
淮南，皆切中机会。开庆元年，似道宣抚京湖，留庭芝
权扬州。寻以大兵在蜀，奏知峡州，以防蜀江口。朝廷
以赵与𥲅为淮南制置，李应庚为参议官。应庚发两
路兵城南城，大暑中，暍死者数万。李璮窥其无谋，夺
涟水三城，渡淮夺南城。鄂兵解，庭芝丁母忧去，朝议
择守扬者，帝曰：“无如李庭芝。”乃夺情主管两淮制置
司事。庭芝再破璮兵，杀璮将厉元帅，夷南城而归。明
年，复败璮于乔村，破东海石圃等城。又明年，璮降，徙
三城民于通、泰之间，又破蕲县，杀守将。庭芝初至扬
时，扬新遭火，庐舍尽毁，州赖盐为利，而亭户多亡去，
公私萧然。庭芝悉贷民负逋假钱使为屋，屋成，又免
其假钱。凡一岁，官民居皆具。凿河四十里，入金沙、馀
庆场，以省车运，兼浚他运河，放亭户负盐二百馀万，
亭民无车运之劳，又得免所负，逃者皆来归，盐利大
兴。始平山堂瞰扬城，大元兵至，则构望楼其上，张车
弩以射城中。庭芝乃筑大城包之，城中募汴南流民
二万人以实之。有诏命为武锐军。又大修学，为《诗》《书》
俎豆，与士行习射礼。郡中有水旱，即命发廪，不足则
以私财振之，扬民德之如父母。刘槃自淮南入朝，帝
问淮事，槃对曰：“李庭芝老成谨重，军民安之。今边尘
不惊，百度具举，皆陛下委任得人之效也。”咸淳五年，
北兵围襄阳急，夏贵入援，大败虎尾州。范文虎总诸
兵再入，又败，文虎以轻舠遁，兵乱，士卒溺汉水死者
甚众。冬，命庭芝以京湖制置大使督师援襄阳。文虎
闻庭芝至，贻书似道曰：“吾将兵数万入襄阳，一战可
平，但无使听命于京阃，事成则功归恩相矣。”似道喜，
即除文虎福州观察使，其兵从中制之。文虎日携美
妾，走马击球，军中为乐。庭芝屡欲进兵，曰：“吾取旨未
至也。”明年六月，汉水溢，文虎不得已，始一出师，未至
鹿门，中道遁去。庭芝数自劾请代，不允，竟失襄阳。陈
宜中请诛文虎，似道芘之，止降一官，知安庆府，而贬
庭芝及部将苏刘义、范友信广南。庭芝罢居京口。未
几，大元兵围扬州，制置印应雷暴死，即起庭芝制置
两淮。庭芝请分淮西夏贵而已，得专力淮东，从之。十
年，筑清河口，诏以为清河军。十二月，大元兵破鄂，诏
天下勤王，庭芝首遣兵为诸道倡。德祐元年春，似道
兵溃芜湖，沿江诸郡或降或遁，无一人能守者。庭芝
率所部郡县城守。有李虎者，持招降榜入扬州，庭芝诛虎，焚其榜。总制张俊出战，持孟之缙书来招降。庭
芝焚书，枭俊五人于市，而日调苗再成战其南，许文
德战其北，姜才、施忠战其中，时出金帛牛酒燕犒将
士，人人为之死斗。朝廷亦以督府金劳之，加庭芝参
知政事。七月，以知枢密院事征入朝，徙夏贵知扬州。
贵不至，事遂已。十月，《犬元》丞相伯颜入临安，留元帅
阿术军镇江，以遏淮兵。阿术攻扬久不拔，乃筑长围
困之。冬，城中食尽，死者满道。明年二月，饥益甚，赴濠
水死者日数百，道有死者，众争割啖之，立尽。宋亡，谢
太后及瀛国公为诏谕之降。庭芝登城曰：“奉诏守城，
未闻有诏谕降也。”已而两宫入朝，至瓜洲，复诏庭芝
曰：“比诏卿纳款，日久未报，岂未悉吾意，尚欲固圉邪？
今吾与嗣君既已臣伏，卿尚为谁守之？”庭芝不答，命
发弩射使者，毙一人，馀皆退去。姜才出兵夺两宫，不
克，复闭城守。三月，夏贵以淮西降。阿术驱降兵至城
下以示之，旌旗蔽野。幕客有以言觇庭芝者，庭芝曰：
“吾惟一死而已。”阿术使者持诏来招降，庭芝开壁纳
使者，斩之，焚诏陴上。已而知淮安州许文德、知盱眙
军张思聪、知泗州刘兴祖皆以粮尽降。庭芝犹括民
间粟以给兵，粟尽令官人出粟，粟又尽令将校出粟，
杂《牛皮麹糵》以给之。兵有烹子而食者，犹日出苦战。
七月，阿术请赦庭芝焚诏之罪，使之降，有诏从之，庭
芝亦不纳。是月，益王遣使以少保、左丞相召庭芝，庭
芝以朱焕守扬，与姜才将兵七千人东入海，至泰州，
阿术将兵追围之。朱焕既以城降，驱庭芝将士妻子
至泰州城下，裨将孙贵、胡惟孝等开门降。庭芝闻变
赴莲池，水浅不得死，被执至扬州。朱焕请曰：“杨自用
兵以来，积骸满野，皆庭芝与才所为，不杀之何俟？”于
是斩之。死之日，扬之民皆泣下。